b'\n_START_ARTICLE_\nSkvo\xc5\xa1\n_START_PARAGRAPH_\nSkvo\xc5\xa1 [skwo\xc5\xa1] (angl. squash) je \xc5\xa1port, ki ga z loparji po navadi igrata dva igralca, redkeje tudi \xc5\xa1tirje (pri dvojicah) igralci. Igra se igra v dvorani, za ta \xc5\xa1port predvidenem igri\xc5\xa1\xc4\x8du. Oprema je sestavljena iz posebnega loparja in posebne \xc5\xbeogice. Igri\xc5\xa1\xc4\x8de je v sobi s \xc5\xa1tirimi stenami. Igralca zasedata igri\xc5\xa1\xc4\x8de isto\xc4\x8dasno. Cilj igre je, \xc5\xbeogico odbiti tako, da je nasprotnik ne bo mogel odbiti.\n_START_SECTION_\nZgodovina in razvijanje skvo\xc5\xa1a\n_START_PARAGRAPH_\nSkvo\xc5\xa1 se je za\xc4\x8del razvijati sredi 19. stoletja v Angliji. Priljubljenost tega \xc5\xa1porta se \xc5\xa1e vedno ve\xc4\x8da, \xc5\xa1e posebej v vzhodnih dr\xc5\xbeavah Evrope. Dr\xc5\xbeave z velikim \xc5\xa1tevilom igralcev so \xc5\xa1e vedno ZDA, Francija, Anglija in druge, predvsem (nekdanje) angle\xc5\xa1ke province; Avstralija, Egipt, Pakistan,...\n_START_SECTION_\nIgri\xc5\xa1\xc4\x8de\n_START_PARAGRAPH_\nIgra se v prostoru, ki je omejen s \xc5\xa1tirimi stenami. Mere igri\xc5\xa1\xc4\x8da: dol\xc5\xbeina 9,75 m, \xc5\xa1irina 6,40 m. Obstajajo tudi ve\xc4\x8dja igri\xc5\xa1\xc4\x8da, ki pa so zelo redka in se uporabljajo za igranje dvojic. Mere teh igri\xc5\xa1\xc4\x8d so: dol\xc5\xbeina 9,75 m, \xc5\xa1irina 7,62 m. Na stenah igri\xc5\xa1\xc4\x8da, sprednja (\xc4\x8delna) stena, zadnja stena in stranski steni, se nahajajo oznake, ki omejujejo igri\xc5\xa1\xc4\x8de. Zadnja stena je steklena, tako da gledalci in sodnik lahko spremljajo igro. Prvenstva se izvajajo na igri\xc5\xa1\xc4\x8dih, ki imajo varnostno steklo na mestu vseh \xc5\xa1tirih igralnih sten.\n_START_SECTION_\nSkvo\xc5\xa1 \xc5\xbeoga\n_START_PARAGRAPH_\n\xc5\xbdogica za skvo\xc5\xa1 je iz gume. Premer \xc5\xbeoge zna\xc5\xa1a od 39,0 do 40,5 mm in tehta med 23,5 in 24,5 g. \xc5\xbdoga je znotraj votla in vsebuje kapljico vode, to povzro\xc4\x8da, da pri segrevanju nastane notranji pritisk. \xc5\xbdogo je potrebno na za\xc4\x8detku dobro segreti (z igranjem), da dose\xc5\xbee svojo maksimalno odbijalno mo\xc4\x8d. Navadno so \xc5\xbeoge \xc4\x8drne barve, na tekmovanjih v steklenih dvoranah pa bele. Udarce se izvaja s posebnimi loparji, ki so te\xc5\xbeji od loparjev za badminton in la\xc5\xbeji od loparjev za tenis._NEWLINE_\xc5\xbdoge so v\xc4\x8dasih ozna\xc4\x8devali z barvnimi oznakami, ki so nakazovale mo\xc4\x8d skoka \xc5\xbeoge. Velikost \xc5\xbeoge je odvisna od proizvajalca. Za za\xc4\x8detnike so primerne ve\xc4\x8dje \xc5\xbeoge, ki so nekoliko hitrej\xc5\xa1e. Dandanes proizvajalci, proizvajajo le \xc5\xa1e \xc5\xbeoge z rumenimi oznakami. Za tekmovanja se uporabljajo zelo po\xc4\x8dasne \xc5\xbeoge, ki so ozna\xc4\x8dene z dvema rumenima pikama. V povpre\xc4\x8dju dosegajo \xc5\xbeoge pri profesionalnih igralcih do 200 km/h. Lopar za skvo\xc5\xa1 je lahko iz aluminija, stekla plastike (ogljikovih vlaken), strune na loparjih pa so iz najlona.\n_START_SECTION_\nServis\n_START_PARAGRAPH_\nServis se izvaja iz enega od dveh kvadratov, ki sta narisana na igri\xc5\xa1\xc4\x8du. Servis mora zadeti \xc4\x8delno steno nad narisano linijo in po odbitku od stene, mora \xc5\xbeoga pasti za linijo, ki nakazuje sredino igri\xc5\xa1\xc4\x8da. Tisti, ki servira, mora imeti vsaj eno nogo v kvadratu. Stran serviranja lahko na za\xc4\x8detku, tisti ki servira, izbere. Po vsaki dobljeni to\xc4\x8dki, pa mora stran serviranja zamenjati. V primeru, da pride do napake pri izvajanju servisa, igralec nima mo\xc5\xbenosti ponavljanja servisa, pravica servisa se prenese na soigralca.\n_START_SECTION_\nIzmenjava \xc5\xbeoge\n_START_PARAGRAPH_\nIzmenjava \xc5\xbeoge je sestavljena iz servisa in poljubnega \xc5\xa1tevila udarcev. Igra se kon\xc4\x8da, kadar se prekine izmenjava \xc5\xbeoge zaradi napa\xc4\x8dnega udarca ali pa je bila igra prekinjena, zaradi oviranja nasprotnika oz. igralca._NEWLINE_\xc4\x8ce je udarec pravilen in se \xc5\xbeoga dotakne sprednje stene ne-da bi se prej dotaknila katerekoli druge stene, igralec, ki je \xc5\xbeogo udaril, dobi izmenjavo._NEWLINE_\xc4\x8ce \xc5\xbeoga zadene katerokoli steno prej kot sprednjo steno in je bil udarec pravilen, se dosodi ponovitev._NEWLINE_\xc4\x8ce udarec ni bi pravilen, igralec, ki je \xc5\xbeogo udaril, izgubi izmenjavo \xc5\xbeog.\n_START_SECTION_\nTo\xc4\x8dkovanje\n_START_PARAGRAPH_\nIgra se igra na tri dobljene nize. Vsak niz se igra do devet dobljenih to\xc4\x8dk. V primeru, da prideta oba igralca do osem to\xc4\x8dk, igralec, ki sprejema servis odlo\xc4\x8di, ali se igra igra do devet ali do deset dobljenih to\xc4\x8dk. Ko eden izmed igralcev dose\xc5\xbee devet ali deset to\xc4\x8dk, zmaga niz (razlika pri tem ni pomembna). To\xc4\x8dko lahko osvoji le tisti, ki servira; nasprotnik lahko osvoji le menjavo servisa.\n_START_SECTION_\nObra\xc4\x8danje\n_START_PARAGRAPH_\n\xc4\x8ce igralec sledi \xc5\xbeogi, ki je \xc5\xa1la okoli njega; udari \xc5\xbeogo \xc5\xa1e-le, ko je ta na njegovi desni strani po tem, ko je \xc5\xa1la okoli njega, se to \xc5\xa1teje kot obra\xc4\x8danje. \xc4\x8ce igralec po obratu, zadene nasprotnika z \xc5\xbeogo, se le-temu dosodi izmenjava. \xc4\x8ce igralec pri obra\xc4\x8danju zaradi strahu, da bi zadel nasprotnika, ustavi igro, se to\xc4\x8dka ponavlja (dosodi se ponovitev).\n_START_SECTION_\nOviranje\n_START_PARAGRAPH_\nNasprotnik ne sme ovirati igralca, ne sme kratiti pogleda igralcu na \xc5\xbeogo, kadar je le ta na vrsti za udarec._NEWLINE_Ovirani igralec se lahko odlo\xc4\x8di ali bo nadaljeval igro ali pa jo bo prekinil. V primeru, kadar bi lahko zaradi oviranja pri\xc5\xa1lo do po\xc5\xa1kodb, je bolje, \xc4\x8de igro ustavi._NEWLINE_V primeru, da je pri\xc5\xa1lo do ustavitve igre, se igralcu lahko dovoli ponovitev.\n_START_SECTION_\nPonovitev (LET)\n_START_PARAGRAPH_\nKadar pride do prekinitve igre npr. zaradi oviranja igralca,, se igra oz. izmenjava \xc5\xbeoge ponavlja - ponovitev. V takem primeru se to\xc4\x8dka ponavlja. Tisti, ki je serviral za izmenjavo \xc5\xbeoge, servis v primeru ponovitve ponovi. Servis se izvaja z istega mesta kot prej. Sodnik vedno presodi ali je to res let. Lahko se odlo\xc4\x8di, da igralec, ki je klical let, dobi to\xc4\x8dko. Temu se re\xc4\x8de stroke. Stroke se poka\xc5\xbee s stisnjeno pestjo._NEWLINE_V primeru, da po\xc4\x8di \xc5\xbeoga, se igra ravno tako ponavlja in pa tudi, \xc4\x8de igralec ni bil pripravljen na sprejem servisa.\n_START_SECTION_\nPotek igre\n_START_PARAGRAPH_\nIgra se igra na dva ali tri dobljene nize. Igralec, ki dobi dva ali tri nize, je zmagal. Med nizi je dovoljen po\xc4\x8ditek, ki zna\xc5\xa1a 90 sekund.\n_START_SECTION_\nObna\xc5\xa1anje na igri\xc5\xa1\xc4\x8du\n_START_PARAGRAPH_\nNekulturno obna\xc5\xa1anje (motenje igre) je nesprejemljivo.'